## Odluka Ustavnog suda Republike Hrvatske broj:U-II-2153/2007 od 16. siječnja 2008.

### NN 14/2008 (4.2.2008.), Odluka Ustavnog suda Republike Hrvatske broj:U-II-2153/2007 od 16. siječnja 2008.

# USTAVNI SUD REPUBLIKE HRVATSKE

**433**

Ustavni sud Republike Hrvatske, u sastavu Željko Potočnjak, predsjedavajući
sudac, te suci Marko Babić, Mario Kos, Davor Krapac, Ivan Matija, Jasna Omejec,
Agata Račan, Aldo Radolović i Nevenka Šernhorst, odlučujući o zahtjevu za ocjenu
suglasnosti drugog propisa s Ustavom i zakonom, na sjednici održanoj 16.
siječnja 2008. godine, donio je

## ODLUKU

I. Ukida se Odluka o raspisivanju referenduma o izjašnjavanju građana
Varaždinske županije klasa: 014-92/07-01/1, urbroj: 2186/1-01-07-1 od 19.
travnja 2007. (»Službeni vjesnik Varaždinske županije«, broj 9/07.).
II. Ova odluka objavit će se u »Narodnim novinama« i »Službenom vjesniku
Varaždinske županije«.

```
Obrazloženje
```

1. Vlada Republike Hrvatske podnijela je, na temelju članka 35. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst, u daljnjem tekstu: Ustavni zakon), zahtjev za ocjenu
suglasnosti s Ustavom i zakonom Odluke o raspisivanju referenduma o
izjašnjavanju građana Varaždinske županije, koju je donijela Županijska
skupština Varaždinske županije 19. travnja 2007., a objavljena je u »Službenom
vjesniku Varaždinske županije«, broj 9/07. (u daljnjem tekstu: osporena Odluka).
2. Osporena Odluka glasi:

I.

Županijska skupština Varaždinske županije raspisuje referendum za područje
Varaždinske županije radi izjašnjavanja građana o određenju Državnog zavoda za
statistiku prema kojem je Varaždinska županija svrstana u prostornu jedinicu
Sjeverozapadne Hrvatske za statistiku 2. razine zajedno s Gradom Zagrebom.
Prostornu jedinicu Sjeverozapadne Hrvatske čine: Grad Zagreb, Zagrebačka
županija, Krapinsko-zagorska županija, Varaždinska županija,
Koprivničko-križevačka županija i Međimurska županija.

II.

Pitanje o kojem će birači odlučivati na referendumu glasi:
»Da li se slažete s određenjem Državnog zavoda za statistiku prema kojem je
Varaždinska županija svrstana u istu prostornu jedinicu za statistiku II. razine
zajedno s Gradom Zagrebom.«.
Građani će se izjašnjavati zaokruživanjem odgovora ZA ili PROTIV pitanja iz
stavka 1. ovog članka, na glasačkom listiću.

III.

Referendum će se provesti 20. svibnja 2007. godine u vremenu od 7,00 do 19,00
sati.

IV.

Sredstva za provedbu referenduma će se osigurati u Proračunu Varaždinske
županije.

V.

Ova Odluka stupa na snagu danom objave, a objavit će se u »Službenom vjesniku
Varaždinske županije.
Osporena Odluka donijeta je na temelju članka 4. Zakona o referendumu i drugim
oblicima osobnog sudjelovanja u obavljanju državne vlasti i lokalne i područne
(regionalne) samouprave (»Narodne novine«, broj 33/96., 92/01., 44/06., 58/06. i
69/07., u daljnjem tekstu: Zakon o referendumu), članka 5. ZID Zakona o
referendumu (»Narodne novine«, broj 92/01.), članka 24. stavka 3. Zakona o
lokalnoj i područnoj (regionalnoj) samoupravi (»Narodne novine«, broj 33/01.,
60/01. i 129/05., u daljnjem tekstu: ZLPS) i članka 19. točke 2. Statuta
Varaždinske županije (»Službeni vjesnik Varaždinske županije«, broj 10/06. –
pročišćeni tekst i 29/06.).
3. Vlada Republike Hrvatske u zahtjevu navodi da je Središnji državni ured za
upravu 30. travnja 2007. zaprimio odluku Ureda državne uprave u Varaždinskoj
županiji klasa: 040-02/07-01/57, urbroj: 2186-01-01-07-2 od 27. travnja 2007.,
kojom se, na temelju članka 80. stavka 1., u svezi s člankom 24. stavkom 6. ZLPS,
obustavlja od primjene osporena Odluka. Središnji državni ured za upravu,
temeljem odredbe članka 81. stavka 1. ZLPS, odlukom klasa: 023-01/07-01/115,
urbroj: 515-11-05-07-02 od 14. svibnja 2007., ocijenio je osnovanom odluku Ureda
državne uprave u Varaždinskoj županiji.
Vlada Republike Hrvatske u zahtjevu ističe da pitanje o kojemu se trebalo
odlučivati na referendumu, prema Ustavu, ne spada u samoupravni djelokrug
županije, kao jedinice područne (regionalne) samouprave, niti je posebnim
zakonom propisano da predstavničko tijelo te jedinice odlučuje o »prostornim
jedinicama za statistiku«, zbog čega osporena Odluka, prema mišljenju Vlade,
nije u skladu s Ustavom i zakonom.
Stoga, Vlada Republike Hrvatske smatra da je osporena Odluka nesuglasna s
člankom 132. stavkom 3. Ustava, člankom 4. stavkom 2. Zakona o referendumu te
člankom 20. stavkom 1. i člankom 24. stavkom 2. ZLPS.
4. Sukladno članku 42. stavku 1. Ustavnog zakona, Županijska skupština
Varaždinske županije očitovala se o navodima iz zahtjeva Vlade Republike
Hrvatske.

*Zahtjev je osnovan.*
5. Za ocjenu suglasnosti osporene Odluke s Ustavom mjerodavne su sljedeće
odredbe Ustava:

Članak 132.

Građanima se jamči pravo na lokalnu i područnu (regionalnu) samoupravu.
Pravo na samoupravu ostvaruje se preko lokalnih, odnosno područnih (regionalnih)
predstavničkih tijela (...).
Građani mogu neposredno sudjelovati u upravljanju lokalnim poslovima, putem
zborova, referenduma i drugih oblika neposrednog odlučivanja u skladu sa zakonom
i statutom.

Članak 133. stavak 2.

Jedinice područne (regionalne) samouprave su županije. (...).

Članak 134. stavci 2. i 3.

Jedinice područne (regionalne) samouprave obavljaju poslove od područnog
(regionalnog) značenja, a osobito poslove koji se odnose na školstvo, zdravstvo,
prostorno i urbanističko planiranje, gospodarski razvoj, promet i prometnu
infrastrukturu te planiranje i razvoj mreže obrazovnih, zdravstvenih, socijalnih
i kulturnih ustanova.
Poslovi (...) područnog (regionalnog) djelokruga uređuju se zakonom. (...)

Članak 136.

U obavljanju poslova iz svojeg djelokruga tijela jedinica (...) područne
(regionalne) samouprave samostalna su i podliježu samo nadzoru ustavnosti i
zakonitosti ovlaštenih državnih tijela.
6. Člankom 4. Zakona o referendumu propisano je:
Lokalni referendum može raspisati predstavničko tijelo jedinice (...) područne
(regionalne) samouprave.
Predstavničko tijelo iz stavka 1. ovoga članka može pod uvjetima propisanim
Zakonom o lokalnoj i područnoj (regionalnoj) samoupravi i statutom, raspisati
referendum o pitanju iz svojega samoupravnog djelokruga o kojem predstavničko
tijelo ima pravo donositi odluke.
Člankom 20. ZLPS propisano je da županija u svom samoupravnom djelokrugu obavlja
poslove od područnog (regionalnog) značaja, a osobito poslove koji se odnose na:
školstvo, zdravstvo, prostorno i urbanističko planiranje, gospodarski razvoj,
promet i prometnu infrastrukturu, planiranje i razvoj mreže obrazovnih,
zdravstvenih, socijalnih i kulturnih ustanova (stavak 1.) te da će se posebnim
zakonima, kojima se uređuju pojedine djelatnosti iz stavka 1. tog članka,
odrediti poslovi, obavljanje kojih je županija dužna organizirati, te poslovi
koje županija može obavljati ako je osigurala uvjete za njihovo obavljanje
(stavak 2.).
Odredbama članka 24. stavaka 1. i 2. ZLPS propisano je:
Građani mogu neposredno sudjelovati u odlučivanju o lokalnim poslovima putem
referenduma (...), u skladu sa zakonom i statutom jedinice (...) područne
(regionalne) samouprave.
Referendum se može raspisati radi odlučivanja o prijedlogu o promjeni statuta, o
prijedlogu općeg akta ili drugog pitanja iz djelokruga predstavničkog tijela kao
i o drugim pitanjima određenim zakonom i statutom.
7. Prema članku 43. stavku 1. Zakona o službenoj statistici (»Narodne novine«,
broj 103/03.), Državni zavod za statistiku u suradnji s nositeljima službene
statistike određuje metodološke osnove za provođenje svih statističkih
istraživanja. Prema stavku 2. članka 43. tog Zakona, metodološke osnove iz
stavka 1. obuhvaćaju određivanje statističkih jedinica,određivanje sadržaja i
obilježja istraživanja, definicije, nomenklature, klasifikacije i standarde koji
se koriste u provođenju statističkog istraživanja te određivanje izvještajnih
jedinica koje obuhvaćaju pojedino statističko istraživanje.
Na temelju tih zakonskih odredbi, Državni zavod za statistiku donio je
Nacionalnu klasifikaciju prostornih jedinica za statistiku (»Narodne novine«,
broj 35/07.), kojom su u točki 3. u Prostornu jedinicu za statistiku 2. razine
»Sjeverozapadna Hrvatska« uvršteni: Grad Zagreb, Zagrebačka županija,
Krapinsko-zagorska županija, Varaždinska županija, Koprivničko-križevačka
županija i Međimurska županija.
8. Prema mjerodavnim ustavnim i zakonskim odredbama, županija može raspisati
referendum samo o pitanjima iz svog područnog (regionalnog) djelokruga (tzv.
samoupravni rezervat), a to nije pitanje određivanja statističkih prostornih
jedinica.
Budući da osporenom Odlukom nije raspisan referendum o pitanju iz samoupravnog
djelokruga županije, Ustavni sud ocjenjuje da ta Odluka nije u suglasnosti s
člancima 132. stavkom 3. i 134. stavkom 2. Ustava te člankom 4. stavkom 2.
Zakona o referendumu i člankom 24. stavkom 2. ZLPS.
9. Slijedom navedenog, na temelju članka 55. stavka 1. Ustavnog zakona, odlučeno
je kao u točki I. Izreke.
Objava ove odluke (točka II. izreke) temelji se na članku 29. stavku 1. Ustavnog
zakona.

Broj: U-II-2153/2007
Zagreb, 16. siječnja 2008.

USTAVNI SUD REPUBLIKE HRVATSKE
Predsjedavajući sudac
**dr. sc. Željko Potočnjak**, v. r.

Odluka, NN 14/2008-433
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)